
Virilli på udkig i skoven









Siden tidernes morgen havde de sorte egern boet i landet. Udtrykket "tidernes morgen" var måske lidt overdrevet, men det fremmede forståelsen for, at slægten havde været her i mange generationer. Det havde Virilli i alt fald fået at vide af sin far og mor, så det måtte vel være sandt, og ifølge dem, så havde deres forældre fortalt dem den samme historie, og Virilli vovede ikke at anklage sine bedsteforældre, for at løbe med usandheder. Engang havde den sorte slægt været så talrig i løvskovene, at de boede i de fleste landsdele, men i det forrige århundredes begyndelse efter menneskets tidsregning, havde dette tobenede og meget farlige væsen af ukendte årsager ladet fremmede egern af den røde stamme bosætte sig i nærheden af de steder, hvor de selv havde slået sig ned.


En dag havde Virilli mødt et hunegern på en gren i et stort egetræ. Han syntes, at hun var noget af det smukkeste, han nogensinde havde set. Hendes pels var nydeligt sort fra hovedets duskede ører til ryggen og den buskede, store hale. Kun maven fremviste hvide aftegninger. Faktisk lignede de to meget hinanden, og hvis nogen kom forbi nede på skovstien og fik øje på dem, så ville de ikke kunne se forskel. Virilli var imidlertid ikke i tvivl og snusede interesseret til det andet egern. Til at begynde med virkede hun fuldstændig uinteresseret i at lære ham at kende, for hun lod som om, at han slet ikke var til stede. Det irriterede Virilli, at hun bare vendte ryggen til ham, mens hun gnaskede videre på et lækkert agern. Han forsøgte venligt at fortælle hende, at han hed Virilli, og han spurgte naturligvis også, hvad hendes navn var, men der kom ikke noget svar.


Kun den fortsatte smasken hørtes, mens agernet fortæredes. Nu havde Virilli jo også lært af sin mor, at det var uhøfligt at snakke med mad i munden, så det var måske derfor, at hun ikke sagde sit navn. Han besluttede, at det nok var bedst at vente lidt, indtil hun var færdig med at spise. Han kunne nu også godt selv have tænkt sig at sætte sådan et dejligt agern til livs, men der så ikke ud til at hænge andre af de spiselige godter på grenen. Skulle han vove at søge hen på en anden gren og lede? Så ville hun måske være forsvundet, inden han kunne nå at snakke med hende. Det var lidt af et dilemma, men så fik han den idé, at såfremt han kunne finde flere agern i træet, så kunne han jo forære hende nogle, hvis hun altså ikke var forsvundet igen, inden han nåede at finde nogen.


Han måtte tage en beslutning om at blive eller skynde sig over på en anden gren. Hun stod stadig med ryggen og den buskede hale vendt mod ham, som om han slet ikke fandtes. Det gjorde han måske heller ikke i hendes verden, tænkte Virilli trist til mode. Så tog han sin beslutning og fór bort til andre af egetræets store grene. Snart så han, at her bugnede det med så mange agern, så de ville kunne mætte flere familier. Hurtigt fik han plukket et par stykker og løb derefter med et i hver pote tilbage til det sted, hvor han havde truffet det yndige hunegern. En sådan gave han nu kom med, ville ingen vel kunne afvise, var han sikker på.


Hun var der minsandten endnu, og af kådhed, eller var det af kærlighed?, styrtede han hen til hende og råbte: “Hej, jeg har noget til dig. Værsgo et dejligt agern”. Idet hun endelig vendte sig om, sprang Virillis hjerte mindst et par slag over, da han nervøst rakte gaven frem. Hun tog imod den uden et ord og gnavede et par bidder af, som ville hun lige sikre sig, at kvaliteten også var i orden. Langt om længe udstødte hun et “tweek-tweek”, hvilket jo på de sorte egerns sprog betød “mange tak”. “Virilli kan jeg forstå, at du hedder?” Hun talte til ham, og han måtte koncentrere sig om at holde balancen på grenen, hvis han ikke af bar benovelse skulle falde ned. Det blev til et par ivrige nik som svar.


“Jeg hedder Frydlil og bor med min familie i en rede her oppe øverst i træet”. Virilli måtte nu tage sig sammen, for så fornuftigt som muligt at få mere at vide om hende. Når hun sagde familie, var det så med forældre og søskende, hun boede i den rede?, eller var det en familie, hun selv havde stiftet med en partner? Næste logiske spørgsmål var tillige, om hun havde nogen unger? Han fik imidlertid aldrig stillet det spørgsmål, inden hun kom ham i forkøbet. Lidt drillende så hun direkte på ham, eftersom hans kropssprog afslørede, hvad det var, han var interesseret i at høre. Frydefuldt kunne Virilli forstå af hendes familiære ytringer, at hun var den yngste af en søskendeflok, der blev holdt sammen af hendes mor og far. Der var altså håb for, at Frydlil og han kunne følges ad gennem livet i skoven, hvis hun og hendes familie ellers ville acceptere ham.


Et blink med det ene øje og en elegant sitren med den buskede hale, var små tegn på, at hun vist godt kunne lide ham, og at han gerne måtte komme nærmere.


Virillis ene pote strejfede Frydlils hale. Det var måske bare en tilfældig bevægelse, men Frydlil trak sig ikke til side, og for Virilli lød det som om en fnisen undslap hende. Han begyndte at fornemme, at hun vist godt kunne lide ham, men han turde ikke fare for hårdt frem. Det skyldtes vel den gode opdragelse hjemmefra. Især hans mor havde ofte formanet ham, at mødte han andre hanner, der var større end han selv, burde han ikke kaste sig ud i slagsmål. I det hele taget var der slet ikke nogen grund til at slås med andre, når der var rigeligt med føde, som der var dette år.


Det var vist oldenår hans mor havde kaldt det, når de gode tider oprandt. Og så var der det med egern af det andet køn. “Møder du engang en pige, som du godt kan lide, så vis dig fra din bedste side og vind hendes tillid lidt efter lidt med søde ord og rigeligt med foræringer”. Nu havde hans mor aldrig rigtig sagt noget om, hvad disse foræringer omfattede, men selv kunne han ikke komme i tanke om andet end lækre agern. God mad kunne man vel altid bringe sin udkårne, tænkte han.


Nu syntes han jo ikke, det var nok bare at flirte med madgaver. Han ville også gerne imponere Frydlil med den viden, han havde om deres egen, sorte stamme, selvom det i den sidste ende nok var en temmelig trist historie. Efterhånden var de jo alt for få. Det ledte ham straks over på tanker omkring nye, små egern. Hvis Frydlil og han fremover skulle holde i pote, så kunne de jo sammen gøre noget for at øge bestanden. Ganske vist anede Virilli ikke noget om, hvordan de nye små kunne frembringes, men det var der vel råd for hos de gamle. Eftersom de selv havde fået unger, kunne de nok videregive den hemmelighed.


Efter de første forsigtige tilnærmelser, der syntes at blive positivt modtaget, stillede Virilli et spørgsmål, han forventede Frydlil ikke kunne svare på, og når han selv kunne give hende et fyldestgørende svar, ja så steg hans anseelse vel i hendes øjne. Det var hans taktik, og nu måtte det briste eller bære. “Ved du Frydlil, at vi, de sorte, har boet længe i dette land og engang fandtes mange flere steder, end tilfældet er i dag?” “Næh”, lød det fra hende, mens de kønne øjne en kort overgang spærredes op. Det opfattede Virilli som interesse for emnet, hvorfor han straks fortsatte med en forklaring, der rummede en påstand om, at deres slægt nu kun fandtes på nogle få øer i landet, og det var jo så én af de øer, de selv boede på. “Fyn hedder den, og den ligger næsten midt i et land, der kaldes for Danmark, og lidt længere mod syd findes en anden mindre ø, man engang har givet navnet Langeland. Der findes heldigvis, så vidt jeg ved, stadig mange familier af vores slægt på de øer, men hvor ville det dog være vidunderligt, om vi engang kunne hjælpe vores slægt med at sprede sig yderligere”.


Frydlil kommenterede ikke Virillis lidt for anmassende ønsker, og endnu havde hun ikke taget stilling til, om han var en passende partner at dele grene med. “Hvor ved du dog den slags fra?, og hvorfor kan vores familier ikke bo andre steder end på de øer, du nævner ved navn, og hvad er i det hele taget en ø for noget?” Det var mange spørgsmål på én gang, så Virilli begyndte at fortryde, at han absolut skulle spille så smart med sin viden. Han måtte prøve at forklare det sidste først. “En ø er såmænd et stykke land, der på alle sider er omgivet af vand”. “Altså ligesom den bæk, der løber gennem vores skov?”, foreslog Frydlil, for selv bedre at kunne forstå, hvordan det med en ø hang sammen. “Næh, ikke helt. Som regel består vandet af hav, der er dybere og bredere, end både bække og åer. Vil man over et hav, så må man sejle på noget, der kaldes for en båd, eller måske endda svømme”.


“Og hvordan er vi så endt med at bo på en ø, for vi kan jo ikke svømme!”, ville Frydlil vide. “Joh, der tager du fejl. Nu ved jeg ikke, om vi kan svømme over et helt hav, men kortere strækninger er nu ikke noget problem. Jeg har ikke selv prøvet det, men har set min far svømme over en bred å og tilbage igen, for at skaffe føde til os. Da jeg spurgte ham om, hvordan han gjorde, så sagde han blot, “at det kom helt af sig selv, hvis man havde behov for at svømme. Det vigtigste var, at man skulle holde sin hale strakt ud oven vande, så den ikke blev våd”.


Det tog Virilli noget længere tid at forklare årsagen til, at de nu var så få, og hvorfor det var meget vigtigt, at alle familierne i den sorte slægt fastholdt deres levested. “Hele problemet starter med de tobenede, som du nogle gange kan se og høre trampe rundt nede på stien. Ingen ved rigtig hvorfor, men de fleste steder, hvor de kom frem i landet, gav de gode livsbetingelser for en helt anden slægt af egern. Dem vi kalder for de røde eller koglegnaskerne. Dem der nu har bredt sig næsten overalt”. Frydlil gyste, da Virilli nævnte de røde. Det var en fjende, hun trods alt havde hørt om, og de nøjedes vist ikke med kun at spise kogler fra nåletræer. Fik de chancen for det, så gik de ikke af vejen for at indtage alt spiseligt i løvskovene.

Hun havde ganske vist aldrig set én af de røde, men far og mor havde fortalt advarende godnathistorier om dem, og hendes brødre havde selvfølgelig taget historien op og digtet videre på den, indtil de røde fremstod som uhyrer, der nok lignede de sorte, men åd alt på deres vej, om så det var små fugle eller endnu værre små, sorte egern. De røde var dog ikke den eneste fjende, man som et sort egern kunne risikere at møde. Hvis ikke man kunne nå at smutte ind i en sprække i træet, så kunne man forsøge at skjule sig bag halen og håbe på, at fjenden snart mistede interessen og enten fløj eller gik videre. Således var det altid nødvendigt at holde et ekstra øje med store rovfugle som ørne eller skovmåren, der vist syntes, at et lille egern var et godt måltid.


Til sidst slap Virilli ikke for at fortælle om alle historier, han fremkom med, netop blot var historier, og altså bare var noget, han selv fandt på. “Vel er det sandt, alt hvad jeg siger”, udbrød han, men skyndte sig hurtigt at anlægge en mere forsonlig tone, så han ikke skulle skræmme Frydlil bort. “Jeg har det fra de tobenede!” Den udtalelse fik Frydlil til at spærre øjnene op og munden stod gabende åben et stykke tid, inden Virilli godt kunne se, at han hellere måtte uddybe, det han så pludseligt havde fremført. “Jo, altså. Jeg har ofte lyttet til de mennesker, der går rundt dernede på stierne, og ja, du undrer dig måske, men jeg kan skam godt forstå deres sprog. Jeg tror nu ikke de ved, at jeg kan det, for så ville de nok fange mig og putte mig ind et sted, hvorfra jeg ikke ville kunne flygte. “Tror du så de ville æde dig!?”, afbrød Frydlil gysende. “Nej, mennesker spiser ikke egern, medmindre de går rundt og sulter. I stedet ville de måske fremvise mig for andre mennesker og prøve at lære mig forskellige kunster, som jeg så skulle udføre på kommando”.


Det var nu heller ikke en skæbne, Frydlil fandt særlig behagelig, og hun lovede sig selv, at hun altid ville holde sig på afstand af de tobenede. Omvendt var hun også fascineret af, at disse væsner havde kunnet fortælle om udbredelsen af hendes og Virillis artsfæller foruden altså de historier, der knyttede sig til de røde og deres indvandring på de sortes område. “Nå, men, nu må jeg nok hellere løbe hjem, inden min familie begynder at lede efter mig”. Med disse ord vendte Frydlil sin yndige hale og ryg mod Virilli og forsvandt kort efter op mod toppen af træet. “Hov, ses vi igen en anden gang?”, måtte Virilli håbefuldt råbe efter hende. I det fjerne forekom det ham, at han hørte et langtrukkent “tweeeek”, hvilket han tolkede som et “måske”. Nu var der ikke andet at gøre for Virilli, end også at vende hjem til sine kære. Han kunne næsten ikke vente med at fortælle dem om sit møde med den smukke Frydlil, og senere drømme søde tanker om at holde i pote, når natten indfandt sig i familiens rede.


De følgende dage spejdede Virilli efter Frydlil, hver dag han færdedes på de hjemmevante grene, og når han afsøgte alle sine gemmesteder nede på jorden, men hun dukkede ikke op. Havde hun fortalt forældrene om deres møde, og havde de beordret hende til ikke at opsøge de steder, hvor han færdedes? Den tanke var uudholdelig for ham. Skulle han vove at opsøge hendes families rede? Om dét var han nu i vildrede, men vidste ikke rigtig, om der var nogen, han kunne spørge om sådan en personlig sag. Egentlig burde han vel selv kunne klare problemet. Han var ikke i tvivl om, at hans hjerte begærede Frydlil, og selvom han ikke kunne være helt sikker, så havde han dog fornemmet, at hun ikke var helt uimodtagelig for hans charme. Og ja, naturligvis også hans viden og klogskab. Virilli var ikke i tvivl om, at han tilhørte et intelligent segment af egernslægten. Tvivlede andre derpå, ja så kunne han jo henvise til, at han forstod de tobenedes sprog, og så var der jo også alle de mange steder med hengemt forråd, han uden problemer kunne huske.


Nu havde han ganske vist aldrig lært at tælle udover antallet af poternes fingre og tæer, men skulle han stole på enkelte menneskers udtalelser, så kunne nogle egern huske 3.000 gemmesteder. Det havde han en dag hørt en mand sige, som kaldte sig Vagn Clemmensen. Han gik ofte tur i skoven enten alene, eller sammen med forskellige venner, men kunne være svær at få øje på, da han altid var klædt i grønne og brune gevandter, der undertiden kunne få hans skikkelse til at falde sammen med skovens buskads. Dog var der ingen tvivl om hans tilstedeværelse, når han højlydt gik og talte med de venner, han fulgtes med gennem skoven.


Nogle gange berettede han så om både de røde og sorte egern på egnen, mens det andre gange handlede om enten rådyr, mårer eller ræve. De kødædende dyr vidste Virilli naturligvis godt, at han skulle tage sig i agt for, hvilket også gjaldt den hund, som trofast fulgte med Vagn på hans vandringer. Der var endnu en ting, som Virilli havde lagt mærke til, men aldrig forstået. Over mandens ene skulder hang en underlig, lang genstand, hvis anvendelse Virilli ikke kunne blive klog på. Måske den havde noget at gøre med dét manden kaldte at skyde? Og det havde nok ikke noget med at gøre at skyde genvej gennem skovens tætte beplantning, tænkte Virilli.


Indimellem havde han dog hørt nogle skarpe knald langt borte, men kendte ikke årsagen hertil, og når Vagn nogle gange havde nævnt, “at nu burde de snart få gjort kål på de syge ræve og de alt for mange mårhunde, der slet ikke hørte til her på egnen”, ja så kunne Virilli kun give ham ret. Især det dyr, manden kaldte en mårhund, fik hårene til at rejse sig på hele hans sorte pels inklusiv halen, der så stod lige ud, som en kost. Det måtte sandelig være et farligt dyr, når det var en krydsning mellem en mår og en hund!, kunne Virilli hurtigt konkludere. Hvis mennesker havde kunnet forstå egernsprog, så havde Virilli for længst bedt Vagn om også at gøre kål på nogle af de andre fjender i skoven.

